La segona edició del festival Ressona acompanya Sagunt a Escena
16 d’agost 2018

​ ![](/media/v2yanpct/76cartelressona18_cuerpo.jpg)

Després de l'èxit aconseguit l'any passat amb la celebració de la primera edició de Sagunt Ressona, torna als peus del Teatre Romà de Sagunt el festival Ressona, organitzat per la regidoria de Cultura de l'Ajuntament de Sagunt, impulsat pel col·lectiu Sagunt Reviu i amb el suport del festival Sagunt a Escena i la regidoria de Turisme de l'Ajuntament de Sagunt.

El festival Ressona té la funció de complementar l'oferta cultural de Sagunt a Escena i aprofitar la forta repercussió per a dinamitzar l'entorn social i cultural del municipi i acostar el festival d'estiu a la ciutadania en general, oferint actuacions musicals en directe i de forma gratuïta.

El Ressona 2018 es desenvoluparà entre el 19 d'agost i el 8 de setembre. La primera actuació anirà a càrrec de Els Jóvens diumenge que ve 19 d'agost, a les 21.30 hores, en l'escenari de l’Off Romà. Els Jóvens són un grup alacantí de folk valencià que aposta per ampliar la música tradicional valenciana amb les pròpies propostes. Compositors i intèrprets, amb les seues pròpies cançons cerquen explicar la seua manera de veure el món al mateix temps que revitalitzen la música tradicional en valencià.

Després de l'actuació de Els Jóvens, arribarà el torn a Los Manises el dissabte 25, a les 21.00 hores, grup d'Elx que combina punk, rock i ritmes tropicals. Ainda Nao Street Band serà la proposta per a la nit del dimarts 28, a les 21.00 hores. Es tracta d'un grup de música instrumental que fusiona diferents estils com el llatí, el blues i el swing, i que combina la interpretació amb les arts escèniques.

Setembre començarà amb l'actuació d'Alberto Montero, artista local de renom, que el dissabte 1 de setembre, a les 22.30 hores, presentarà al festival el seu últim projecte “La Catedral Submergida”. Tancarà el festival de música en directe el dissabte 8, a les 22.30 hores, Raúl Cantizano, artista i guitarrista que desenvolupa el seu projecte purament flamenc sobre el terreny de la música experimental.

En definitiva, el festival pretén enriquir el Sagunt a Escena i consolidar la ciutat de Sagunt com a escenari cultural de gran importància i de gran ressò a la Comunitat Valenciana i en la resta d'Espanya, així com, reforçar el turisme de la ciutat donant a conéixer el patrimoni històric a Ciutat Vella impregnant els carrers de cultura.

Totes les actuacions dins d’este festival són gratuïtes i tindran lloc a l'escenari de l’Off Romà, situat a les portes del Teatre Romà de Sagunt. L'organització del Ressona 2018 confia que tinga tan bon acolliment com l'anterior edició a la qual van acudir més de 4.000 persones i que compta amb el suport de l'Ajuntament de Sagunt, el Festival Sagunt a Escena i empreses i entitats de la localitat com Sagunto Distribución o Adetursa.

*   [](http://www.facebook.com/sharer.php?u=https://aytosagunto.es/va/actualitat/la-segona-edicio-del-festival-ressona-acompanya-sagunt-a-escena/ "Facebook")
*   [](http://twitter.com/share?url=https://aytosagunto.es/va/actualitat/la-segona-edicio-del-festival-ressona-acompanya-sagunt-a-escena/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-segona-edicio-del-festival-ressona-acompanya-sagunt-a-escena/ "Linked In")
*   [](mailto:?body=https://aytosagunto.es/va/actualitat/la-segona-edicio-del-festival-ressona-acompanya-sagunt-a-escena/)